God praksis for en ekte viking

Med vikinghjelm og påklistret bart landet Derek Shannan i Haugesund. Studenten fra Glasgow ville bli mest mulig norsk før han skulle starte på HSH og praksisperioden hos Polytec.

– Jeg hadde på meg hjelmen under hele reisen fra Skottland. Folk tror nok jeg er litt gal, ler han.

Derek har vært i Haugesund i to måneder, og stortrives.

– Jeg var spent på dette. Jeg har jo aldri vært borte mer enn tre uker fra Skottland. Nå skal jeg være borte i et halvt år. Det går helt fint, og det ble jo enda bedre da Skottland slo Norge i fotball for noen uker siden, ler han.

God avtale
Den blide skotten har praksis hos Polytec. Det er Lektor Sigurd Håkonsen ved HSH som skal veilede Derek gjennom semesteret. I fjor var Håkonsen i Glasgow og informerte studentene om HSH og mulighetene som finnes.

– HSH og Glasgow har en god utvekslingsavtale. Interessen var stor i klassen for å reise over. Men da det nærmet seg, var det bare to stykker som ønsket å dra over, sier Derek.
– Vi regner med at det vil være langt flere ved neste korsvei, sier Håkonsen.

Litt norsk
Fra klokka åtte til fire er Derek i aktivitet hos stiftelsen Polytec. Her jobber han sammen med 23 ansatte.
– Jeg får være med på spennende forsknings- og utviklingsprosjekt innen gassteknologi og miljøproblematikk. Heldigvis går det meste på engelsk, men jeg lærer også litt norsk, sier han.

Fin tur
35-åringen bor på studentboligene på Vardatun.
– Det er et fint miljø. Sist uke var vi på raftingtur til Voss, og for noen uker siden var jeg med noen venner fra Skottland på tur til Flåm og Fjærland. En kjempetur, skryter han.

Den aktive HMS-ingeniøren er også glad i golf.
– Jeg har vært ute på Karmøy og spilt. En fin opplevelse, sier han. 

GOD LÆRING OG FIN PRAKSIS: Derek Shannan kjører løpet fullt ut med vikinghjelm og bart. Glasgow-studenten har praksis hos Polytec i Haugesund.
